Første seiling i Nordøstpassasjen – NRK Norge – Oversikt over nyheter fra ulike deler av landet
- Åpner Nordøstpassasjen for norsk gasstanker
Russiske myndigheter har for første gang åpnet Nordøstpassasjen for en norsk gasstanker, melder Norges Rederiforbund.
En norsk gasstanker får seile Nordøstpassasjen for første gang. I samme farvann som dette amerikanske kystvaktskipet.
Publisert 07.01.2012, kl. 03.17 Oppdatert 07.01.2012, kl. 03.23
Den norske LNG-tankeren Ribera del Duerea Knutsen, som tilhører rederiet Knutsen OAS Shipping i Haugesund, har fått tillatelse fra Russland til å seile snarveien til Asia.
Ruten gjennom Nordøstpassasjen halverer tiden det tar å seile til Asia, den vil dermed senke kostnadene og fjerner samtidig trusselen fra somaliske pirater.
– Det kommer til å spare mye tid og penger, sier John Einar Dalsvag i Knutsen OAS Shipping til nyhetsbyrået Dow Jones.
For et tankskip vil turen ta drøyt to uker, omlag halvparten av tiden det tar å gå gjennom Suezkanalen. Som følge av isforholdene i Arktis, kan Nordøstpassasjen bare brukes fra juni og oktober, og selv da må skip ledsages av isbrytere.
Ribera del Duero Knutsen er den eneste LNG-tankeren i verden som er klassifisert til å gå i slikt farvann. Russland åpnet passasjen for kommersiell skipsfart alt i 1991, men først i 2009 slapp de to første handelsskipene gjennom.
Isen i området har minket de siste årene, og i 2011 ble det gjennomført 34 turer gjennom Nordøstpassasjen.